xml version="1.0" encoding="UTF-8"?


Jurnalul Oficial C 298/2019


| | | |
| --- | --- | --- |
| | | ISSN 1977-1029 |
| Jurnalul Oficial al Uniunii Europene | | C 298 |
| European flag | | |
| Ediţia în limba română | Comunicări şi informări | Anul 62 3 septembrie 2019 |

---

| | | |
| --- | --- | --- |
| Cuprins | | Pagina |
| | IV   Informări | |
| | INFORMĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE | |
| | Parlamentul European | |
| 2019/C 298/01 | [Cea de a LXI-a reuniune plenară a COSAC — 23-25 iunie 2019, București — Contribuția celei de a LXI-a COSAC](http://publications.europa.eu/resource/uriserv/OJ.C_.2019.298.01.0001.01.RON.xhtml) | [1](#C_2019298RO.01000101.doc) |

---

| | |
| --- | --- |
| RO | |

---

IV Informări

INFORMĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE

Parlamentul European

| | | | |
| --- | --- | --- | --- |
| 3.9.2019 | RO | Jurnalul Oficial al Uniunii Europene | C 298/1 |

---

CEA DE A LXI-A REUNIUNE PLENARĂ A COSAC —

23-25 iunie 2019, București —

Contribuția celei de a LXI-a COSAC

(2019/C 298/01)

1.   Alegerile europene

| | | |
| --- | --- | --- |
| | 1.1. | COSAC salută desfășurarea cu succes a alegerilor europene, care au avut loc pentru cea de-a noua oară, în perioada 23-26 mai 2019. COSAC ia act de prezența totală la vot la aceste alegeri, care, pentru prima dată în ultimii 25 ani, a depășit 50 % la nivel european. |

| | | |
| --- | --- | --- |
| | 1.2. | COSAC recunoaște, de asemenea, că sunt necesare eforturi colective suplimentare pentru a aduce cetățenii mai aproape de procesul decizional al UE, obținându-se astfel o rată chiar mai mare de participare la alegerile viitoare. În acest scop, COSAC promovează aprofundarea relațiilor dintre parlamentele naționale și Parlamentul European nou ales, astfel încât agenda europeană să țină seama în mai mare măsură de așteptările cetățenilor UE. |

2.   Coeziunea, o valoare europeană comună

| | | |
| --- | --- | --- |
| | 2.1. | COSAC recunoaște politica de coeziune ca fiind un pilon important al proiectului european, precum și rezultatele acesteia în ceea ce privește investițiile, creșterea economică, crearea de locuri de muncă, convergența socială și teritorială. COSAC consideră că cadrul financiar multianual 2021-2027 ar trebui să reflecte strategia de dezvoltare pe termen lung a UE. |

| | | |
| --- | --- | --- |
| | 2.2. | COSAC reamintește că politica de coeziune reprezintă o valoare adăugată europeană esențială; este o expresie a solidarității, care se bazează pe regiuni, plasează cetățeanul în centru, atât ca sursă de inspirație, cât și ca beneficiar al acțiunii europene, și necesită o finanțare adecvată și sustenabilă. |

| | | |
| --- | --- | --- |
| | 2.3. | COSAC solicită eforturi suplimentare la toate nivelurile, pentru a reduce disparitățile din cadrul UE, inclusiv regiunile ultraperiferice, pentru a asigura dezvoltarea socială și standarde de viață ridicate, pentru a promova conectivitatea și digitalizarea, pentru a stimula inovarea și spiritul antreprenorial, pentru a consolida strategia industrială și pentru a oferi un mediu mai sigur și mai ecologic. |

3.   Perspective pentru relațiile comerciale internaționale ale Uniunii Europene; viitoarele relații dintre Uniunea Europeană și Regatul Unit în contextul Brexitului

| | | |
| --- | --- | --- |
| | 3.1. | COSAC reamintește că UE este în prezent cel mai mare partener comercial cu peste 80 de țări din întreaga lume și consideră că schimburile comerciale sunt esențiale pentru a genera prosperitate atât timp cât se desfășoară în condiții deschise și echitabile. |

| | | |
| --- | --- | --- |
| | 3.2. | COSAC sprijină reforma Organizației Mondiale a Comerțului în ceea ce privește eficiența, transparența și reziliența la provocările secolului 21; pledează pentru multilateralism în relațiile dintre state, inclusiv în domeniul comerțului; denunță măsurile comerciale unilaterale, care au un efect negativ asupra creșterii economice și asupra relațiilor de încredere dintre state. |

| | | |
| --- | --- | --- |
| | 3.3. | COSAC salută eforturile UE de a valorifica noile oportunități economice și încurajează Comisia Europeană să evalueze, să urmărească și să negocieze relații comerciale libere cu țări și regiuni din Africa, Asia, America de Nord și America de Sud, precum și cu Australia și Noua Zeelandă. |

| | | |
| --- | --- | --- |
| | 3.4. | COSAC subliniază necesitatea unei politici comerciale echilibrate a UE, care să țină seama nu numai de deschiderea pieței unice pentru principalii parteneri mondiali, ci și de necesitatea de a stabili norme de reciprocitate, în special în ceea ce privește accesul la achizițiile publice, menținerea standardelor sociale și de mediu ale UE și menținerea competitivității întreprinderilor europene în toate sectoarele, inclusiv în agricultură. Protejarea pieței unice este esențială și necesită dezvoltarea de instrumente împotriva importurilor care fac obiectul unui dumping și al unor subvenții din partea țărilor din afara UE. |

| | | |
| --- | --- | --- |
| | 3.5. | COSAC solicită, de asemenea, promovarea, respectarea și apărarea valorilor europene fundamentale, cum ar fi democrația și statul de drept, drepturile omului și drepturile sociale și, în plus, standardele în materie de mediu și acțiunile de combatere a schimbărilor climatice prevăzute de Acordul de la Paris privind schimbările climatice, indicațiile geografice, sănătatea, siguranța alimentară sau bunăstarea animalelor, atunci când se negociază și se pun în aplicare noi acorduri comerciale. În special, COSAC subliniază necesitatea de a combate xenofobia, rasismul și antisemitismul. |

| | | |
| --- | --- | --- |
| | 3.6. | COSAC reamintește că competența Comisiei Europene în domeniul comerțului oferă UE o poziție de negociere foarte puternică față de țările terțe și pledează, în același timp, pentru o agendă comercială mai favorabilă incluziunii, care să țină seama de opiniile exprimate de statele membre și de parlamentele lor naționale. |

| | | |
| --- | --- | --- |
| | 3.7. | COSAC ia act de rezultatul negocierilor dintre UE și Elveția cu privire la acordul-cadru instituțional și, având în vedere importanța relațiilor bilaterale, invită părțile la o abordare consensuală. |

| | | |
| --- | --- | --- |
| | 3.8. | COSAC subliniază importanța relațiilor comerciale transatlantice și necesitatea de a le îmbunătăți în continuare. În acest sens, COSAC ia act de decizia Consiliului UE care prevede că UE ar trebui să negocieze acorduri de liber schimb numai cu părțile la Acordul de la Paris privind schimbările climatice, declarând caduce directivele de negociere pentru Parteneriatul transatlantic pentru comerț și investiții (TTIP), dar autorizând Comisia Europeană să deschidă negocieri cu Statele Unite pentru un acord privind eliminarea tarifelor pentru mărfurile industriale. |

| | | |
| --- | --- | --- |
| | 3.9. | COSAC denunță practica sistematică a sancțiunilor economice și comerciale unilaterale cu efecte extrateritoriale. Din acest motiv, COSAC sprijină eforturile UE de contracarare a efectelor unor astfel de sancțiuni, care îi afectează unitatea și competențele. |

| | | |
| --- | --- | --- |
| | 3.10. | În măsura în care Regatul Unit decide să părăsească UE, COSAC pledează pentru relații comerciale privilegiate post-Brexit, în cadrul Acordului de retragere, și o declarație privind viitoarele relații dintre Regatul Unit și UE, subliniind, în același timp, necesitatea de a menține integritatea pieței unice, caracterul indisociabil al celor patru libertăți și îndeplinirea de către Regatul Unit a obligațiilor sale financiare față de UE. |

4.   Spațiul european al educației ca factor determinant pentru remodelarea și consolidarea pieței unice

| | | |
| --- | --- | --- |
| | 4.1. | COSAC reamintește necesitatea ca toate sistemele de educație și formare din UE să țină pasul cu progresul tehnologic, să răspundă așteptărilor pieței muncii, păstrând în același timp valoarea intrinsecă a unei educații holistice, și să pregătească generațiile mai tinere pentru locurile de muncă de înaltă calificare ale viitorului și pentru antreprenoriatul bazat pe inovare. La începutul celei de-a patra revoluții industriale, educația și formarea sunt esențiale pentru a spori prosperitatea și competitivitatea economiei europene și pentru a transforma piața unică într-un loc în care cele mai inovatoare întreprinderi se întâlnesc cu cea mai calificată forță de muncă. |

| | | |
| --- | --- | --- |
| | 4.2. | Având în vedere cadrul juridic al tratatelor, COSAC recunoaște competențele naționale și regionale în materie de educație și formare și recomandă o mai bună coordonare între UE, statele sale membre și toate entitățile federate relevante pentru a construi un mediu educațional favorabil incluziunii, flexibil, cuprinzător și de înaltă calitate, în conformitate cu cerințele erei digitale și cu noile tehnologii. |

| | | |
| --- | --- | --- |
| | 4.3. | COSAC consideră că un nivel ridicat și comparabil de educație și competențe digitale în întreaga UE, precum și un cadru comun pentru facilitarea recunoașterii certificatelor digitale sunt fundamentale pentru consolidarea și aprofundarea pieței unice. |

| | | |
| --- | --- | --- |
| | 4.4. | Deși salută eforturile depuse pentru crearea unui Spațiu european al educației până în 2025, COSAC invită Comisia Europeană să dea un nou impuls cadrului de învățare pe tot parcursul vieții, în special prin promovarea comunicațiilor și prin sprijinirea planurilor de acțiune ale agențiilor europene, și subliniază necesitatea finanțării cercetării în pedagogie. |

| | | |
| --- | --- | --- |
| | 4.5. | Respectând responsabilitatea statelor membre de a-și configura propriile sisteme de educație, COSAC solicită măsuri de sprijinire a formării profesionale, a mobilității, a ocupării forței de muncă și a antreprenoriatului în rândul tinerilor, în special prin abordarea provocărilor legate de tranziția de la școală la încadrarea în muncă, prin dezvoltarea programului Erasmus pentru ucenici și prin adaptarea sistemelor de formare și de educație la era digitală și la apariția inteligenței artificiale. |

| | | |
| --- | --- | --- |
| | 4.6. | COSAC pledează pentru educația în domeniile STIM (științe, tehnologie, inginerie și matematică), pentru o mai mare implicare a sectorului de afaceri în educația digitală, la toate nivelurile, precum și pentru încurajarea parteneriatelor public-privat în domeniile de înaltă tehnologie ale educației, cum ar fi științele aerului și spațiale și calculatoarele cuantice. |

| | | |
| --- | --- | --- |
| | 4.7. | COSAC invită parlamentele naționale și regionale să identifice și să facă schimb de bune practici pentru a dezvolta sisteme de educație și formare flexibile, incluzive și de înaltă calitate și pentru a adapta Spațiul european al educației la evoluțiile digitale și tehnologice, în special prin valorificarea proiectului Universității Europene, care încurajează dezvoltarea unor rețele ascendente de universități în întreaga UE. |

| | | |
| --- | --- | --- |
| | 4.8. | COSAC invită parlamentele naționale și regionale să urmărească discuțiile de la nivelul UE privind educația, formarea și cultura și să încurajeze guvernele lor respective să mențină aceste subiecte ca priorități pe ordinea de zi. |

5.   Economia bazată pe inovare, progresul tehnologic și impactul social; rolul parlamentelor în promovarea noii economii a UE

| | | |
| --- | --- | --- |
| | 5.1. | COSAC subliniază necesitatea de a asigura o legislație capabilă să urmărească și să stimuleze inovațiile de-a lungul erei digitale și tehnologice, pe baza unui dialog politic transparent și a unor evaluări economice, sociale, juridice și etice. |

| | | |
| --- | --- | --- |
| | 5.2. | COSAC consideră că progresul tehnologic și inteligența artificială sunt esențiale pentru piața unică, oferind un avantaj semnificativ economiei europene în contextul concurenței mondiale și necesitând, prin urmare, o abordare legislativă comună și armonizată, în conformitate cu principiul subsidiarității. |

| | | |
| --- | --- | --- |
| | 5.3. | COSAC solicită Comisiei Europene să trateze progresele tehnologice și, în special, inteligența artificială ca priorități absolute pe parcursul următorului său mandat, să încurajeze, să efectueze și să accelereze toate consultările necesare în aceste domenii și să prezinte propuneri adecvate care să evite orice decalaj între noile tehnologii și cadrul legislativ. |

| | | |
| --- | --- | --- |
| | 5.4. | COSAC consideră că progresul tehnologic și, în special, inteligența artificială ar trebui să lucreze pentru oameni, și nu împotriva lor; ele ar trebui să fie stăpânite, abordabile și de încredere, iar utilizarea lor ar trebui să fie înțeleaptă, coerentă și transparentă, cu respectarea deplină a drepturilor și a obligațiilor individuale și colective. |

| | | |
| --- | --- | --- |
| | 5.5. | Întrucât progresul tehnologic și, în special, inteligența artificială generează atât riscuri, cât și oportunități, COSAC reamintește necesitatea de a se asigura că acestea răspund în totalitate nevoilor cetățenilor și solicită măsuri cuprinzătoare pentru a atenua impactul acestora asupra pieței forței de muncă și pentru a diminua caracterul lor intruziv. O atenție deosebită ar trebui acordată drepturilor utilizatorilor, consumatorilor și lucrătorilor, contribuțiilor la asigurările sociale, precum și noilor calificări profesionale și noilor strategii industriale. |

| | | |
| --- | --- | --- |
| | 5.6. | COSAC consideră că verificările privind subsidiaritatea și proporționalitatea sunt, de asemenea, relevante atunci când se reglementează noile tehnologii și invită parlamentele și Comisia Europeană să încurajeze și să asigure finanțarea echitabilă a lanțurilor valorice din întreaga UE, să promoveze dialogul social și politic și să stimuleze încrederea în noile tehnologii. |

6.   Subsidiaritate și proporționalitate

| | | |
| --- | --- | --- |
| | 6.1. | COSAC își reafirmă interesul solid față de dezvoltarea în continuare a mecanismelor de control al subsidiarității și proporționalității și dorește ca instituțiile UE să continue să îmbunătățească aplicarea acestor două principii, deoarece ele conferă legitimitate democratică sporită acțiunilor lor. |

| | | |
| --- | --- | --- |
| | 6.2. | COSAC invită parlamentele să valorifice pe deplin potențialul procedurilor de control al subsidiarității și proporționalității, în conformitate cu tratatele, și să sprijine îmbunătățirea dialogului politic cu instituțiile europene, sporind astfel transparența procesului de elaborare a politicilor UE și aducând cetățenii mai aproape de UE. În acest sens, COSAC își exprimă dorința ca noii președinți ai Comisiei Europene și ai Consiliului European să facă din responsabilitatea democratică și din transparența procesului decizional al UE o valoare fundamentală a activității lor importante. |

| | | |
| --- | --- | --- |
| | 6.3. | COSAC solicită Comisiei Europene, Parlamentului European și Consiliului UE să ajungă rapid la un acord privind excluderea perioadelor de pauză de Crăciun, de Anul Nou și de Paște din perioada de opt săptămâni pentru a prezenta avize motivate. |

| | | |
| --- | --- | --- |
| | 6.4. | COSAC salută Comunicarea Comisiei Europene intitulată „Principiile subsidiarității și proporționalității: consolidarea rolului lor în elaborarea politicilor UE”, în special măsurile privind înțelegerea comună a subsidiarității și proporționalității, precum și o mai mare implicare a autorităților locale și regionale în procesul de elaborare a politicilor UE. COSAC salută, de asemenea, faptul că subiectul a fost discutat în cadrul Conferinței privind subsidiaritatea, care a avut loc la Bregenz, la 15-16 noiembrie 2018, în timpul Președinției austriece a Consiliului UE. COSAC reiterează importanța invitării parlamentelor naționale și a Parlamentului European să participe activ la discuțiile privind modalitățile de consolidare a rolului principiilor subsidiarității și proporționalității în procesul de elaborare a politicilor UE. |

| | | |
| --- | --- | --- |
| | 6.5. | COSAC solicită o abordare ambițioasă pentru a consolida rolul parlamentelor naționale în procesul de elaborare a politicilor UE, pe parcursul noului ciclu instituțional. |

---